Document ID: 32004R1296

PADOMES REGULA (EK) Nr. 1296/2004
(2004. gada 12. jūlijs),
ar ko pieļauj pārcēlumus starp daudzuma limitiem, kuri noteikti Vjetnamas Sociālistiskās Republikas izcelsmes tekstilizstrādājumiem un apģērbiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, un jo īpaši tā 133. pantu,
tā kā:
(1)
1992. gada 15. decembrī Eiropas Kopiena un Vjetnamas Sociālistiskā Republika parafēja Nolīgumu par tekstilmateriālu un apģērbu tirdzniecību (1), kurš tika apstiprināts ar Lēmumu 96/477/EK (2). Minētajā nolīgumā jaunākie grozījumi izdarīti Eiropas Kopienas un Vjetnamas Sociālistiskās Republikas vēstuļu apmaiņas veidā, kas parafēts 2003. gada 15. februārī un ko provizoriski piemēro no 2003. gada 10. septembra (3).
(2)
Saskaņā ar minētā nolīguma 9. pantu dažus daudzuma limitus var pārcelt uz nākamo gadu, ja tie nav izmantoti kārtējā gadā.
(3)
Ievērojot 2003. gada 15. februāra vēstuļu apmaiņā paredzēto kvotu palielinājumu, 2003. gada 10. septembrī Vjetnamas Sociālistiskā Republika pieprasīja 2003. gadam paredzētos neizmantotos kvotu palielinājuma daudzumus pārcelt uz daudzuma limitiem, kas paredzēti 2004. kvotu gadam.
(4)
Ņemot vērā to, ka Vjetnamas un Kopienas uzņēmēji varēja tikai daļēji gūt labumu no kvotu palielinājuma 2003. gadā, ir lietderīgi šo papildu daudzumu neizmantoto daļu pārcelt uz 2004. kvotu gadam noteiktajiem kvotu līmeņiem,
IR PIEŅĒMUSI ŠO REGULU.
1. pants
Pārcēlumus starp daudzuma limitiem, kas noteikti Vjetnamas Sociālistiskās Republikas izcelsmes tekstilprecēm, atļauj attiecībā uz 2004. kvotu gadu, kā noteikts šīs regulas pielikumā.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 12. jūlijā

Labels: 18
3
15
1